“โควิด” คร่าชีวิตชายไทย วัย 66 ยอดดับเพิ่มเป็น 60 ราย ติดเชื้ออีก 8 ป่วยสะสม 3,818 คน
“โควิด” คร่าชีวิตชายไทย วัย 66 ยอดดับเพิ่มเป็น 60 ราย ติดเชื้อใหม่อีก 8 ป่วยสะสม 3,818 คน 
“โควิด” คร่าชีวิตชายไทย วัย 66 ยอดดับเพิ่มเป็น 60 ราย ติดเชื้อใหม่อีก 8 ป่วยสะสม 3,818 คน
6 พ.ย. 2563

ศูนย์บริหารสถานการณ์การแพร่ระบาดโรคติดเชื้อไวรัสโคโรนาสายพันธุ์ใหม่ (โควิด-19) หรือ ศบค. รายงานสถานการณ์การแพร่ระบาดของไวรัสโควิด-19 ในประเทศวันนี้ (6 พ.ย.63) ว่า พบผู้ป่วยยืนยันติดเชื้อรายใหม่เพิ่ม 8 ราย เป็นผู้ที่เดินทางมาจากต่างประเทศและเข้าสถานกักกัน (State Quarantine) โดยมาจากสวิตเซอร์แลนด์ 1 ราย , อินเดีย 1 ราย , ซาอุดีอาระเบีย 1 ราย , ยูเครน 1 ราย , เนเธอร์แลนด์ 1 ราย ส่วนอีก 3 ราย มาจากเมียนมา และส่งตัวกลับไปรักษาที่เมียนมา โดยรายละเอียดผู้ติดเชื้อ มีดังนี้
รายแรก เป็นเพศชาย สัญชาติสวิตเซอร์แลนด์ อายุ 68 ปี อาชีพผู้เชี่ยวชาญด้านการเงิน เดินทางจากสวิตเซอร์แลนด์ถึงไทยวันที่ 22 ต.ค. เข้าพัก Alternative State Quarantine (ASQ) ตรวจหาเชื้อครั้งแรกวันที่ 22 ต.ค. ไม่พบเชื้อ ตรวจใหม่วันที่ 4 พ.ย. ผลพบเชื้อ ไม่มีอาการ รักษาตัวที่ รพ.เอกชน
รายที่ 2 เพศชาย สัญชาติอินเดีย อายุ 36 ปี อาชีพทำงานที่ร้านตัดสูท เดินทางมาจากอินเดียถึงไทยวันที่ 23 ต.ค. เข้าพักใน ASQ กรุงเทพฯ ตรวจหาเชื้อวันที่ 4 พ.ย. ผลพบเชื้อ ไม่มีอาการ รักษาตัวที่ รพ.เอกชน
รายที่ 3 เพศหญิง สัญชาติไทย อายุ 56 ปี ว่างงาน เดินทางจากซาอุดิอาระเบียถึงไทยวันที่ 24 ต.ค. เข้าพักใน SQ กรุงเทพฯ ตรวจหาเชื้อวันที่ 29 ต.ค. (Day 5) ไม่พบเชื้อ ต่อมาตรวจวันที่ 3 พ.ย. (Day 10) ผลพบเชื้อ ไม่มีอาการ รักษาตัวที่สถาบันโรคทรวงอก
รายที่ 4 เพศหญิง สัญชาติไทย อายุ 41 ปี อาชีพพนักงานนวด เดินทางมาจากยูเครน ถึงไทยวันที่ 31 ต.ค. เข้าพักใน SQ จ.ชลบุรี ทำการตรวจหาเชื้อวันที่ 4 พ.ย. (Day 14)ผลพบเชื้อ ไม่มีอาการ รักษาตัวที่ รพ.บางละมุง
รายที่ 5 เพศหญิง สัญชาติไทย อายุ 36 ปี ว่างงาน เดินทางมาจากเนเธอร์แลนด์ ถึงไทยวันที่ 31 ต.ค. เข้าพักใน SQ กทม. ตรวจหาเชื้อวันที่ 4 พ.ย.(Day 4) ผลพบเชื้อ มีอาการไอ รักษาตัวที่สถาบันโรคทรวงอก
รายที่ 6-7-8 เป็นเพศชาย อาชีพขับรถรับจ้าง สัญชาติเมียนมา อายุ 28, 29 และ 41 ปี เดินทางผ่านชายแดนไทย-เมียนมาเมื่อวันที่ 26 ต.ค. และทำการตรวจหาเชื้อ ผลพบเชื้อ ถูกส่งกลับไปรักษาที่เมียนมา
สำหรับจำนวนผู้ป่วยยืนยันสะสมในประเทศล่าสุดอยู่ที่ 3,818 ราย เป็นผู้ป่วยที่ติดเชื้อภายในประเทศ 2,451 ราย และผู้ป่วยที่ตรวจพบในสถานกักกันที่รัฐจัดให้ 869 ราย มีผู้ป่วยรักษาหายเพิ่ม 16 ราย รวมผู้ป่วยที่รักษาหายแล้ว 3,639 ราย ยังมีผู้ป่วยรักษาตัวอยู่ในโรงพยาบาล 119 ราย
ขณะที่มีรายงานผู้เสียชีวิตเพิ่ม 1 ราย โดยผู้เสียชีวิต รายที่ 60 เป็นชายไทย อายุ 66 ปี เกษียณอายุราชการ มีโรคประจำตัว ได้แก่ เบาหวานประเภท 2 ความดันโลหิตสูง เดินทางมาจากสหราชอาณาจักร เมื่อวันที่ 19 ตุลาคม 2563 และเข้ารับการกักตัวที่ State Quarantine ใน จ.ชลบุรี วันที่ 20 ต.ค. พยาบาลพบว่ามีอาการหอบเหนื่อย จึงนำส่ง รพ.บางละมุง จ.ชลบุรี ได้ใส่ท่อช่วยหายใจ และแผนกฉุกเฉินเก็บตัวอย่าง NPS และ throat swab ให้ผลบวกด้วยวิธี PCR และเสียชีวิตลงในวันที่ 5 พ.ย. ทำให้ยอดผู้เสียชีวิตสะสมรวมเป็น 60 ราย